钦定古今图书集成/明伦汇编/氏族典/第206卷 > 高巍
## 钦定古今图书集成/明伦汇编/氏族典/第206卷 > 高巍

按《明外史高巍传》：“巍，辽州人。尚气节，能文章。母萧有
痼疾，巍左右侍奉，至老无少懈。母死，蔬食，庐墓三年。
洪武中，旌孝行，由太学生试前军都督府左断事。建
文帝即位，上疏乞归田里。未几，辽州知州王钦应诏
辟巍，因赴吏部上书论政事。时用事者皆议削诸王，
独巍请加恩。书奏，帝颔之。已而燕兵起，命从李景隆”
出师，参赞军务。巍复上书言：“臣愿晓以祸福，感以亲
亲之谊，令休兵归藩。”帝壮其言，许之。巍至燕，上书燕
王。书数上皆不报。已而景隆兵败，巍自拔南归，奔济
南，誓死拒守，屡败燕兵。及燕王破京城，巍自经死驿
舍。福王时，赠太常少卿，谥忠毅。